用文潛館中韵贈蔡學正天啟
作者：晁補之
朝代：宋

paragraphs: 蔡侯飽學囷千釜，濯足清江起南土。
立談頗似燕客豪，快奪范睢如墜雨。
東城禽羽未足言，柏直何爲口方乳。
蔣侯山中伴香火，三年不厭長齋苦。
平生傀落有誰同，要得張侯三日語。
晝閑那自運甓忙，時清不用聞雞舞。
桓榮歡喜見車馬，書冊辛勤立門戶。
自當食肉似班超，猛虎何嘗窺案俎。